‘বাবা বদলেছেন অতিশী’ ফের বিতর্কিত মন্তব্য বিজেপি নেতা বিধুরির

নয়াদিল্লি: ‘বিজেপি (Bjp) ক্ষমতায় এলে প্রিয়াঙ্কা গান্ধীর গালের মতো রাস্তা বানিয়ে দেব’ কালকাজির (Kalkaji) বিজেপি প্রার্থী রমেশ বিধুরির (Ramesh Bidhuri) এই কথায় সমালোচনার ঝড় উঠেছে। এবার আরও একধাপ এগোলেন বিধুরি। সরাসরি দিল্লির মুখ্যমন্ত্রী, তথা কালকাজির আপ প্রার্থীকে অতিশীকে (Delhi Chief Minister Atishi) চূড়ান্ত অবমাননা করলেন তিনি।

রোহিণীতে পরিবর্তন সমাবেশ থেকে নির্বাচনী প্রচারে মুখ্যমন্ত্রীকে আক্রমণ শানিয়ে রমেশ বলেন, ‘নিজের বাবা বদলে ফেলেছেন অতিশী। মারলেনা থেকে সিং হয়েছেন তিনি’।

দিল্লির কালকাজি বিধানসভা আসনে বিজেপি প্রার্থীর এহেন মন্তব্য প্রকাশ্যে আসার পর স্বাভাবিকভাবেই বিতর্ক চরম আকার নিয়েছে। রবিবার নিজের কেন্দ্রের আপ প্রার্থী অতিশীকে নিশানা করে বিধুরি বলেন, “কেজরিওয়াল নিজের সন্তানদের শপথ নিয়ে বলেছিলেন তিনি কংগ্রেসের সঙ্গে জোট করবেন না। এদিকে মারলেনা তো নিজের বাবা বদলে ফেলেছেন। আগে উনি মারলেনা ছিলেন, এখন উনি সিং হয়েছেন। এটাই এদের চরিত্র।”

আরও পড়ুন: ‘রাস্তা করে দেব প্রিয়াঙ্কার গালের মতো’ বিজেপি প্রার্থীর মন্তব্যে ধিক্কার কংগ্রেসের

এই সভামঞ্চ থেকেই তিনি অতিশীর বাবা মাকে তীব্র আক্রমণ শানিয়ে বলেন, ‘এই মারলেনার বাবা ও মা সাংসদ হামলায় মূল অপরাধী আফজল গুরুকে ক্ষমা করার দাবি জানিয়ে আদালতে মামলা দায়ের করেছিলেন।” বিধুরি দিল্লির জনগণকে প্রশ্ন করেছিলেন, গুরুর মৃত্যুদণ্ডের জন্য ক্ষমা চেয়েছেন এমন নেতাদের তারা সমর্থন করেন কিনা।‘?

বিধুরির এই মন্তব্য প্রকাশ্যে আশার পরেই তীব্র ক্ষোভ প্রকাশ করে আপ সুপ্রিমো অরবিন্দ কেজরিওয়াল এক্স হ্যান্ডেলে লেখেন, ‘এই বিজেপি নেতারা নির্লজ্জতার সব সীমা পার করে ফেলেছে। বিজেপি নেতা মুখ্যমন্ত্রী অতিশীকে নোংরা ভাষায় গালিগালাজ করছেন। একজন মহিলা মুখ্যমন্ত্রীর এমন অপমান দিল্লির জনতা সহ্য করবে না। দিল্লির মহিলারা এর বদলা নেবেন।’

বিধুরির মন্তব্যের পরিপ্রেক্ষিতে এবার অতিশী

বিজেপি প্রার্থীর মন্তব্যে সাংবাদিক বৈঠকে কেঁদে ফেললেন অতিশী। এদিন তিনি বলেন,‘রাজনীতি এত নীচে নেমে যাচ্ছে ভাবতে পারছি না। ১০ বছর সাংসদ থাকাকালীন কালকাজির জন্য তিনি কী কাজ করেছেন তা দেখান। কাজের ভিত্তিতে ভোট চান, আমার বাবাকে গালি দিয়ে নয়।‘

পরে বিজেপি প্রার্থী রমেশ বিধুরি এক্স হ্যান্ডেলে পোস্ট করে লেখেন, ‘কোনও প্রেক্ষাপটে আমার দেওয়া বক্তব্যের উপর ভিত্তি করে কেউ কেউ রাজনৈতিক ফায়দা নিয়ে সামাজিক যোগাযোগ মাধ্যমে বিবৃতি দিচ্ছেন। আমার উদ্দেশ্য কাউকে অপমান করা ছিল না। তারপরও যদি কেউ কষ্ট পেয়ে থাকেন তাহলে আমি দুঃখ প্রকাশ করছি।”